[pic] | EUROOPAN YHTEISÖJEN KOMISSIO | Bryssel 6.11.2007 KOM(2007) 662 lopullinen 2007/0239 (CNS) Ehdotus: NEUVOSTON ASETUS (EY) Eurooppa-kumppanuuksien solmimisesta osana vakautus- ja assosiaatioprosessia annetun asetuksen (EY) N:o 533/2004 muuttamisesta (komission esittämä) PERUSTELUT Eurooppa-neuvosto päätti 15. ja 16. joulukuuta 2005 pitämässään kokouksessa myöntää entiselle Jugoslavian tasavallalle Makedonialle ehdokasmaan aseman. Näin ollen neuvoston asetukseen (EY) N:o 533/2004 perustuva entisen Jugoslavian tasavallan Makedonian kumppanuus pitäisi muuttaa Eurooppa-kumppanuudesta liittymiskumppanuudeksi, jotta nimi vastaisi kahden muun ehdokasmaan – Kroatian ja Turkin – kanssa solmittuja kumppanuuksia. Kumppanuusvälineen ymmärrettävyyden lisäämiseksi sen nimen on syytä olla sama niille maille, joiden asema liittymisprosessissa on sama. Tämä vastaa laajentumista koskevan vuoden 2005 strategia-asiakirjan sanamuotoa. Ehdotukseen sisältyy myös muutos, jolla otetaan huomioon Montenegron itsenäistyminen. Tästä syystä komissio pyytää neuvostoa hyväksymään liitteenä olevan asetusehdotuksen. 2007/0239 (CNS) Ehdotus: NEUVOSTON ASETUS (EY) Eurooppa-kumppanuuksien solmimisesta osana vakautus- ja assosiaatioprosessia annetun asetuksen (EY) N:o 533/2004 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 181 a artiklan 2 kohdan, ottaa huomioon komission ehdotuksen[1], ottaa huomioon Euroopan parlamentin lausunnon[2], sekä katsoo seuraavaa: (1) Eurooppa-kumppanuuksien solmimisesta osana vakautus- ja assosiaatioprosessia 22 päivänä maaliskuuta 2004 annetun neuvoston asetuksen (EY) N:o 533/2004[3] mukaan kaikkien Länsi-Balkanin maiden kanssa solmitaan kumppanuus. (2) Brysselissä joulukuussa 2005 kokoontunut Eurooppa-neuvosto päätti hyväksyä entisen Jugoslavian tasavallan Makedonian Euroopan unionin jäsenehdokasmaaksi. (3) Tästä syystä on aiheellista säätää, että Euroopan unioni soveltaa suhteissaan entiseen Jugoslavian tasavaltaan Makedoniaan Eurooppa-kumppanuuden sijasta liittymiskumppanuutta, ja muuttaa asetusta (EY) N:o 533/2004. (4) Serbia ja Montenegron valtioliittoa ei ole enää olemassa. Tästä syystä asetusta on aiheellista muuttaa sen huomioon ottamiseksi, että Serbia ja Montenegro ovat nyt kaksi itsenäistä valtiota, (5) Asetus koskee sekä liittymiskumppanuuksia että Eurooppa-kumppanuuksia. Tämä seikka on otettava huomioon kauttaaltaan asetuksen tekstissä, ON ANTANUT TÄMÄN ASETUKSEN: 1 artikla Muutetaan neuvoston asetus (EY) N:o 533/2004 seuraavasti: 1) Korvataan 1 artikla seuraavasti: ”1 artikla Laaditaan Eurooppa-kumppanuudet Albaniaa, Bosnia ja Hertsegovinaa, Montenegroa sekä Serbiaa, johon luetaan kuuluvaksi Kosovo Yhdistyneiden Kansakuntien turvallisuusneuvoston 10 päivänä kesäkuuta 1999 antaman päätöslauselman 1244 mukaisesti, jäljempänä ’kumppanit’, varten. Eurooppa-kumppanuudet tarjoavat kehyksen ensisijaisille toimille, jotka perustuvat analyysiin kumppaneiden erilaisista tilanteista ja joihin läheisemmän Euroopan unioniin yhdentymisen valmisteluissa on keskityttävä Eurooppa-neuvoston määrittelemien arviointiperusteiden mukaisesti, sekä edistymiselle vakautus- ja assosiaatioprosessissa, vakautus- ja assosiaatiosopimusten täytäntöönpano mukaan luettuna, ja varsinkin alueellisessa yhteistyössä.”. 2) Korvataan 1 a artikla seuraavasti: ”1 a artikla Kroatian ja entisen Jugoslavian tasavallan Makedonian kanssa solmitaan liittymiskumppanuus osana vakautus- ja assosiaatioprosessia. Liittymiskumppanuudet tarjoavat kehyksen ensisijaisille toimille, jotka perustuvat analyysiin kunkin maan tilanteesta ja joihin liittymisvalmisteluissa on keskityttävä Kööpenhaminassa kokoontuneen Eurooppa-neuvoston määrittelemien arviointiperusteiden mukaisesti, sekä edistymiselle vakautus- ja assosiaatioprosessissa, kyseisten maiden kanssa tehtyjen vakautus- ja assosiaatiosopimusten[4] täytäntöönpano mukaan luettuna, ja varsinkin alueellisessa yhteistyössä.”. 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä . Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EUVL C […], […], s. […]. [2] EUVL C […], […], s. […]. [3] EUVL L 86, 24.3.2004, s. 1, asetus sellaisena kuin se on muutettuna asetuksella (EY) N:o 269/2006 (EUVL L 47, 17.2.2006, s. 7). [4] EUVL L 84, 20.3.2004, s. 3, (EUVL L 26, 28.1.2005, s. 3).